1994L0063 — DA — 11.12.2008 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

EUROPA-PARLAMENTET OG RÅDETS DIREKTIV 94/63/EF

af 20. december 1994

om forebyggelse af emissioner af flygtige organiske forbindelser (VOC) ved benzinoplagring og benzindistribution fra terminaler til servicestationer

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen ( 1 ),

under henvisning til udtalelse fra Det Økonomiske og Sociale Udvalg ( 2 ),

i henhold til fremgangsmåden i traktatens artikel 189 B ( 3 ), og

ud fra følgende betragtninger:

I flere af Det Europæiske Fællesskabs handlingsprogrammer for miljøbeskyttelse ( 4 ) lægges der vægt på forebyggelse og reducering af luftforureningen;

emissionerne af flygtige organiske forbindelser (VOC) fra benzin og opløsningsmidler vil i Fællesskabet nå op på 10 mio. tons om året, hvis der ikke træffes forebyggende foranstaltninger; VOC-emissionerne medvirker til dannelsen af fotokemiske oxidanter som f. eks. ozon, der i stærke koncentrationer er sundhedsfarlig og skadelig for vegetation og materialer; nogle af VOC-emissionerne fra benzin klassificeres som giftige, carcinogene eller teratogne;

i tilknytning til konventionen af 1979 om grænseoverskridende luftforurening over store afstande underskrev Fællesskabet den 2. april 1992 en protokol om forebyggelse af emissioner fra flygtige organiske forbindelser (VOC) og disse emissioners grænseoverskridende strømme, hvorefter der skal ske en betydelig reduktion af VOC-emissionerne;

et vigtigt bidrag til en strategi for generel reduktion af VOC-emissionerne i Fællesskabet er Rådets direktiv 91/441/EØF af 26. juni 1991 om ændring af direktiv 70/220/EØF om tilnærmelse af medlemsstaternes lovgivninger om foranstaltninger mod luftforurening forårsaget af emissioner fra motorkøretøjer ( 5 ), som tilsigter, at VOC-emissionerne fra udstødningsgas fra motorkøretøjer, der tegner sig for ca. 40 % af de menneskeskabte VOC-emissioner i atmosfæren, skal reduceres med 80-90 % i løbet af 10-15 år; ved nævnte direktivs vedtagelse blev Kommissionen anmodet om at forelægge et forslag til et direktiv om foranstaltninger til reduktion af fordampningstabene i alle led i oplagrings- og distributionskæden for motorbrændstoffer;

VOC-emissionerne fra benzinoplagrings- og benzindistributionssystemet udgør ca. 550 000 tons om året eller ca. 5 % af de samlede menneskeskabte VOC-emissioner i Fællesskabet; disse emissioner medvirker væsentligt til luftforureningen, navnlig i byområder;

de nuværende teknologier kan sikre en betydelig reduktion af fordampningstabene i benzindistributionssystemet, ikke mindst ved genvinding af fortrængte dampe;

med henblik på international standardisering og af hensyn til sikkerheden ved benzinpåfyldning af fartøjer må der i Den Internationale Søfartsorganisations regi fastsættes standarder for dampkontrol- og -genvindingssystemer, der skal gælde for såvel påfyldningsanlæg som fartøjer; Fællesskabet må derfor bestræbe sig på at sikre, at de nødvendige bestemmelser indføjes i MARPOL-konventionen under den igangværende revision af MARPOL, som skal være afsluttet i 1996; såfremt MARPOL-konventionen ikke ændres som anført, bør Fællesskabet efter drøftelse med de vigtigste handelspartnere foreslå de nødvendige foranstaltninger for fartøjer og for havnefaciliteter til benzinpåfyldning af fartøjer;

der kræves yderligere foranstaltninger for at reducere emissionerne af dampe i forbindelse med påfyldning på servicestationer, der på nuværende tidspunkt tegner sig for ca. 200 000 tons om året, således at der kan sættes ind mod alle emissioner af dampe i forbindelse med benzindistribution;

for at undgå konkurrencefordrejning og for at sikre det indre markeds funktion må en række foranstaltninger i forbindelse med benzindistribution harmoniseres på grundlag af et højt miljøbeskyttelsesniveau;

dog bør fordele og ulemper ved at iværksætte en aktion eller ved at undlade at iværksætte en aktion afvejes mod hinanden; under disse omstændigheder vil det være formålstjenligt, at der er mulighed for undtagelser og i nogle tilfælde fritagelser; der bør også gives visse medlemsstater mulighed for at benytte en længere tilpasningsperiode for at tage hensyn til omfattende miljøforanstaltninger af forskellig art, som de allerede måtte have iværksat på dette område, eller til de særlig store byrder, som dette direktivs foranstaltninger påfører dem på grund af deres distributionssystems struktur;

ved Fællesskabets aktion bør der tages hensyn til miljøforholdene i Fællesskabets forskellige regioner; i den forbindelse bør medlemsstaterne kunne opretholde eller indføre strengere foranstaltninger med hensyn til fordampningstab fra faste anlæg på hele deres område eller i geografiske områder, hvor det er godtgjort, at sådanne foranstaltninger er nødvendige af hensyn til sundheds- eller miljøbeskyttelsen på grund af særlige forhold;

stk. 1 i henholdsvis artikel 3, 4 og 6 i nærværende direktiv gælder med forbehold af Rådets direktiv 83/189/EØF af 28. marts 1983 om en informationsprocedure med hensyn til tekniske standarder og forskrifter ( 6 );

der skal indføres harmoniserede specifikationer for bundpåfyldningsudstyr til tankbiler for at sikre den frie samhandel med benzin og udstyr i Fællesskabet og skabe et højt sikkerhedsniveau; der bør foretages en standardisering af disse specifikationer samt hjemles mulighed for at tilpasse dem til den tekniske udvikling;

der bør nedsættes et udvalg til at bistå Kommissionen med at tilpasse bilagene til dette direktiv til den tekniske udvikling —

UDSTEDT FØLGENDE DIREKTIV